Werkende ouers, plooi die stelsel! - Jou Gesin | Solidariteit WêreldJou Gesin | Solidariteit Wêreld
Tuis › Artikels › Werkende ouers, plooi die stelsel!
Vir werkende ouers met skoolgaande kinders is veral hierdie tyd van die jaar chaoties. Jou taaklys is eindeloos en jou stresvlakke hoog. Daarbenewens kom 'n klomp van die werk en bekommernis skynbaar uit een bron: jou kind se skool.
Maar daar is goeie nuus: Daar is effektiewe maniere om die oorweldigende eise van aflaai, huiswerk en ouer-onderwyserkonferensies te bestuur terwyl jy steeds by die werk presteer en slaag. Laat die stelsel só vir jou werk:
Beplan en groepeer vrywilligerverpligtinge. Selfs met 'n baie buigsame werk is dit onwaarskynlik dat 'n werkende ouer elke koekverkoping, fondsinsameling en uitstappie sal kan meemaak.
Hier is hoe jy dit kan doen: Sê gedurende die eerste skoolweek vir jou kind se onderwysers of die skool se vrywilligerkoördineerders dat jy gretig is om jou regmatige deel te doen maar dat jy dit alles op een slag gaan doen. Jy sal ruim betyds 'n persoonlike of vakansiedag skeduleer en dit heeltemal vir vrywilligerdiens gebruik. En as die dag verby is, kan jy dit geniet om te weet dat jy jou bydrae ten volle ─ en doeltreffend ─ gemaak het.
Verduidelik die hoekom, en nie net die wanneer nie, van die tyd wat jy nie by die werk sal wees nie. In plaas daarvan om vir jou hoof en kollegas te sê dat jy "nie môremiddag op kantoor sal wees nie", verduidelik hoekom jy vroeg gaan loop.
Doen dit só: Sê iets soos "Ek gaan môremiddag vir twee ure uit wees vir 'n ouer-onderwyservergadering by my kind se skool. Ons is bekommerd oor sy wiskundepunte. Ons is besig om met die onderwyser te praat oor hoe om hom deur die vakansies tot in volgende jaar te ondersteun. Ek sal in die namiddag weer aanlyn wees en ons kan die konsepbegroting by môre se vergadering bespreek." Hierdie soort stelling maak dit vir kollegas baie makliker om te verstaan, te simpatiseer en hulle agter jou te skaar – en werk beter om jou verbintenis tot die werk oor te dra.
Behandel onderwysers soos gewaardeerde kollegas. Vir baie ouers is die ouer-onderwyserverhouding gespanne en onduidelik: Is die onderwyser die almagtige evalueerder wat jou kind se toekoms met 'n paar hale van 'n rooi pen kan verander? Of 'n verkoper wat jy moet aanpor om ordentlike diens te kry? Sal daar erge gevolge vir jou kind wees as jy by 'n ouer-onderwyservergadering inskakel terwyl jy op 'n besigheidsreis is? Die antwoord op almal is nee ─ maar jy moet sterk werkverhoudings ontwikkel met die professionele mense wat jou kind onderrig.
Om dit te doen, dink aan 'n gunstelingmedewerker, een saam met wie jy graag vir moeilike projekte in 'n groep wil wees. Die kollega is iemand met wie jy voortdurend kommunikeer en alle kritieke inligting deel ─ iemand saam met wie jy terugslae en struikelblokke met krag aanpak. Onderwysers is professioneel ─ en menslik. Hulle sal jou samewerking sien en waardeer en waarskynlik net so teenoor jou optree.
Harvard Business Review: https://hbr.org/2018/06/how-working-parents-can-manage-the-demands-of-school-age-kids